Bitcoin skiet op ná nuus oor Facebook-geld uitlek | Netwerk24
Deur Hanlie Stadler 17 Junie 2019 15:26
Bitcoin het Maandag die hoogste vlak in meer as ’n jaar gehaal toe dit tot meer as $9 300 gestyg het. Dit kom te midde van gerugte dat Facebook dié week ’n digitale geldeenheid wil uitreik.
In randwaarde het die bitcoin Maandag ’n hoogtepunt van R143 784 gehaal en ethereum R4 235. Foto: Pixabay
Die aankondiging van Facebook word volgens Forbes op Dinsdag 18 Junie verwag. Die projek staan glo intern as Projek Libra bekend.
Volgens The Block gaan die geldeenheid ’n sogenaamde stabiele munt wees waarvan die waarde deur ’n mandjie geldeenhede bepaal sal word. Dit gaan beheer word deur ’n konsortium bekend as die Libra Association, wat reuse soos eBay, Spotify, Mastercard, Visa, Uber, PayU, PayPal, Coinbase, Booking Holdings (wat Bookings.com besit) en Vodafone insluit.
Die verwagte aankondiging word beskou as die rede waarom alle kriptogeldeenhede Maandag hul markwaarde verhoog het.
Bitcoin, die algemeenste kriptogeldeenheid, het sedert Vrydag met byna 10% tot $9 335,87 gestyg, volgens CoinMarketCap.com. CoinMarketCap raam dat bitcoin 57% van die totale markwaarde van kriptogeld verteenwoordig met ’n markwaarde van byna $166 miljard.
Afgerond is 17,8 miljoen van die moontlike 21 miljoen bitcoin wat gemyn kan word, reeds in die mark.
Ander kriptogeldeenhede het ook effens gestyg, met die tweede grootste een, ethereum sowat 1% hoër op $273,19.
In randwaarde op Luno.com het die bitcoin Maandag ’n hoogtepunt van R143 784 gehaal en ethereum R4 235.
Bitcoin het volgens Bloomberg vanjaar reeds met 150% gestyg nadat dit uit ’n baie diep trog begin klim het. Die virtuele geldeenheid het in November en Desember 2017 skerp gestyg en in ’n baie kort tydperk ’n algehele rekord van $20 089 op 17 Desember gehaal.
Die borrel het daarna gebars en bitcoin het middel verlede jaar tot so laag as $3 191,30 gedaal voordat dit geleidelik begin styg het.
Brett McGonegal van die batebestuursfirma Capital Link het in ’n onderhoud met Bloomberg TV gesê dit lyk asof bitcoin ’n soort “veilige hawe” of verskansing geword het.
Hy glo bitcoin se waarde kan nog baie styg indien institusionele beleggers (groot batebestuursfirmas en pensioenfondse) daarin begin belê.
Bronne: CoinMarketCap, Bloomberg, The Block, Forbes
Meer oor: Facebook | Bitcoin | Ethereum | Tegnologie | Geld | Digitale Geld | Kriptogeld | Sosiale Media
Gold 1413,89 (394)
Palladium 1561,33 (539)
Platinum 841,45 (1421)
Silver 15,36 (20)